# Nuri Şahin

**Nuri Şahin**|  Nuri Şahin vuonna 2021. |
| Henkilötiedot |
| **Koko nimi** | Nuri Şahin |
| **Syntymäaika** | 5. syyskuuta 1988 |
| **Syntymäpaikka** | Lüdenscheid, Saksa |
| **Pelipaikka** | keskikenttäpelaaja |
| **Pituus** | 180 cm |
| Seura |
| **Seura** | İstanbul Başakşehir |
| **Tehtävä** | päävalmentaja |
| Junioriseurat |
|  | RSV Meinerzhagen |
| 2000–2005 | Borussia Dortmund |
| Seurat |
| **Vuodet** | **Seura** | **O** | **(M)** |
| 2005–2009 | Borussia Dortmund II | 30 | (14) |
| 2005–2011 | Borussia Dortmund | 135 | (13) |
| 2007–2008 | → Feyenoord | 29 | (6) |
| 2011–2014 | Real Madrid | 4 | (0) |
| 2012–2013 | → Liverpool | 7 | (1) |
| 2013–2014 | → Borussia Dortmund | 49 | (5) |
| 2014–2018 | Borussia Dortmund | 39 | (3) |
| 2018–2020 | Werder Bremen | 36 | (1) |
| 2020–2021 | Antalyaspor | 44 | (0) |
| **Yhteensä** | **373** | **(43)** |
| Maajoukkue |
| 2005–2017 | Turkki | 52 | (2) |
| Valmennusura |
| 2021–2023 | Antalyaspor |
| 2023–2024 | Borussia Dortmund (apuv.) |
| 2024–2025 | Borussia Dortmund |
| 2025– | İstanbul Başakşehir |
|
Seurajoukkueuran tilastot kattavat vain kansalliset sarjat. |

**Nuri Şahin** (s. 5. syyskuuta 1988 Lüdenscheid, Saksa) on turkkilainen jalkapalloilija ja jalkapallovalmentaja. Syyskuusta 2025 lähtien hän on toiminut İstanbul Başakşehirin päävalmentajana.

Şahinin pelipaikka oli keskikenttä. Hän aloitti pelaajauransa syntymämaassaan Saksassa ja pelasi lisäksi Alankomaissa, Espanjassa, Englannissa ja viimeiset kautensa Turkissa. Hän pelasi Turkin maajoukkueessa 52 ottelua ja teki niissä kaksi maalia.

## Ura pelaajana

### Seurajoukkue

Şahinista tuli nuorin koskaan Saksan Bundesliigassa pelannut pelaaja, kun hän avasi Bundesliiga-uransa 16 vuoden ja 335 päivän ikäisenä Borussia Dortmundissa. Hän on myös nuorin Bundesliigassa maalin tehnyt pelaaja sekä nuorin pelaaja ja maalintekijä Turkin maajoukkueessa. Vuonna 2005 Şahin voitti pronssisen pallon Perussa järjestetyissä alle 17-vuotiaiden maailmanmestaruuskilpailuissa, joissa Turkki selvisi neljänneksi.

Şahin oli vuoden mittaisella lainasopimuksella Feyenoordissa, Alankomaissa 2007–2008 ja sai siellä pelata Dortmundista tutun Bert van Marwijkin alaisuudessa. Palattuaan lainalta hän kuului Dortmundin avainpelaajistoon. Kaudella 2009–2010 hän pelasi yhtä vaille kaikissa Bundesliigan otteluissa. Kaudella 2010–2011 hän voitti Dortmundin kanssa Bundesliigan mestaruuden.

Kaudeksi 2011–2012 Şahin siirtyi espanjalaisseura Real Madridiin, jonka kanssa hän teki kuusivuotisen sopimuksen toukokuussa 2011. Şahinin peliaika Primera Divisiónin mestaruuden voittaneessa joukkueessa jäi kuitenkin vähäiseksi, ja kaudeksi 2012–2013 hänet lainattiin englantilaiseen Liverpooliin. Englannissa hän viipyi vain yhden syksyn, ja tammikuussa 2013 hän palasi Dortmundiin, aluksi lainasopimuksella. Hän sai Dortmundissa ensin hyvin vastuuta, mutta kaudesta 2014–2015 alkaen loukkaantumiset pitivät hänet pitkiä aikoja poissa kentiltä. Hän voitti Saksan cupin 2017 mutta pelasi vain toisen kierroksen ottelun.

Elokuussa 2018 Şahin siirtyi Werder Bremeniin. Ensimmäisellä kaudellaan hän pelasi 20 bundesliigaottelua, joista 19 ottelua avauskokoonpanossa, ja teki niissä yhden maalin. Kaudella 2019–2020 hän pelasi Bundesliigassa 16 ottelua, jotka kaikki avauskokoonpanossa. Helmikuun 1. päivän jälkeen hän ei enää päässyt kentälle. Elokuussa 2020 Şahin siirtyi turkkilaisseura Antalyasporiin, jossa hän pelasi 36 liigaottelua kaudella 2020–2021 ja kahdeksan liigaottelua kaudella 2021–2022.

Lokakuussa 2021 Şahin lopetti pelaajauransa ja siirtyi valmentajaksi.

### Maajoukkue

Şahin pelasi useissa Turkin nuorisomaajoukkueissa ja ensimmäisen kerran A-maajoukkueessa lokakuussa 2005 ystävyysottelussa Saksaa vastaan. Hän teki Turkin toisen maalin tuossa 2–1-voittoon päättyneessä ottelussa. Toisen maaottelumaalinsa hän teki toukokuussa 2012 ystävyysottelussa Georgiaa vastaan. Şahin pelasi vuoden 2016 EM-kilpailuissa toisen jakson tappiollisessa alkulohko-ottelussa Espanjaa vastaan. Viimeiset maaottelunsa hän pelasi syys-lokakuussa 2017 MM-karsinnassa Kroatiaa ja Islantia vastaan. Hän pelasi 52 maaottelussaan avauskokoonpanossa 30 kertaa.

## Ura valmentajana

Lokakuussa 2021 Şahinista tuli Antalyasporin päävalmentaja. Hän allekirjoitti seuran kanssa viisivuotisen sopimuksen. Antalyaspor oli lokakuussa 2021 Turkin Superliigassa sijalla 14 ja sijoittui Şahinin alaisuudessa sarjassa lopulta seitsemänneksi. Kaudella 2022–2023 Antalyasporin tulokset heikkenivät ja joukkue sijoittui Turkin Superliigassa sijalle 13, vain yhden pisteen erolla putoamisviivan alapuolelle jääneeseen Giresunsporiin.

Joulukuussa 2023 Şahin jätti Antalyasporin ja siirtyi vanhan seuransa Borussia Dortmundin apuvalmentajaksi. Kesäkuussa 2024 Şahin nimitettiin Borussia Dortmundin päävalmentajaksi Edin Terzićin jätettyä tehtävänsä. Şahin erotettiin tehtävästään 22. tammikuuta 2025 heikkojen peliesitysten vuoksi. Erottamisen aikaan Dortmund oli Bundesliigassa kymmenentenä ja hävinnyt neljä viimeisintä otteluaan.

Syyskuussa 2025 Şahin nimitettiin turkkilaisseura İstanbul Başakşehirin päävalmentajaksi.

## Lähteet

## Aiheesta muualla

* nuri-sahin.de (Arkistoitu – Internet Archive) (kotisivut)
* Nuri Şahin Real Madridin sivustolla (englanniksi)

|  |  |  |
| --- | --- | --- |
| Edeltäjä: **Ersun Yanal** | **Antalyasporin päävalmentaja** 10/2021–12/2023 | Seuraaja: **Sergen Yalçın** |

|  |  |  |
| --- | --- | --- |
| Edeltäjä: **Edin Terzić** | **Borussia Dortmundin päävalmentaja** 2024–1/2025 | Seuraaja: **Niko Kovač** |

|  |  |  |
| --- | --- | --- |
| Edeltäjä: **Çağdaş Atan** | **İstanbul Başakşehirin päävalmentaja** 9/2025– | Seuraaja: **–** |